РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/182-18

18. јул 2018. године

Б е о г р а д

ЗАПИСНИК

СА 52. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 18. ЈУЛА 2018. ГОДИНЕ

Седница је почела у 14,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Дарко Лакетић, Бранимир Јовановић, Душица Стојковић, Катарина Ракић, Верољуб Матић, Марко Зељуг и Момо Чолаковић.

Седници су присуствовали и заменици чланова Одбора: Стефана Миладиновић, заменик Ђорђа Милићевића и Милорад Мирчић, заменик Војислава Шешеља.

Седници нису присуствовали чланови Одбора: Ђорђе Милићевић, Војислав Шешељ, Немања Шаровић, Бранка Стаменковић, Горан Ћирић, Петар Петровић, Ненад Константиновић и Ненад Чанак.

Председник Одбора је образложио да је седницу сазвао у року краћем од рока предвиђеног чланом 72. став 2. Пословника Народне скупштине због потребе да Одбор покрене процедуру попуне упражњеног посланичког места због поднете оставке.

На предлог председника, Одбор је већином гласова утврдио следећи

Д н е в н и р е д:

- усвајање записника са 51. седнице Одбора -

1. Разматрање оставке коју је на функцију народног посланика поднео Мехо Омеровић (01 број 118-2522/18 од 17. јула 2018. године);
2. Утврђивање списка налепница за паркирање А-I и А-II.

Пре преласка на рад по утврђеном дневном реду, Одбор је, већином гласова, без примедаба, усвојио записник са 51. седнице Одбора.

**Прва тачка дневног реда**: Разматрање оставке коју је на функцију народног посланика поднео Мехо Омеровић (01 број 118-2522/18 од 17. јула 2018. године)

Председник Одбора је упознао чланове и заменике чланова Одбора да је оставка коју је поднео Мехо Омеровић, у складу са Законом о избору народних посланика и Пословником, оверена код надлежног органа и у законском року предата на писарницу Народне скупштине, као и да је Служба Одбора именованог, у складу са чланом 198. став 2. Пословника, позвала да присуствује седници.

У дискусији је учествовао Мирољуб Мирчић, заменик одсутног члана Одбора, који је истакао да оставка Меха Омеровића није морални већ чин изнуђен услед притисака у Парламенту али и у јавности због скандала који се десио на међународном аеродорому, и указао на неопходност и дужност очувања угледа који припада Парламенту. Подвукао је да се нада да ће овај пример утицати на поједине посланике овог сазива, који су на последњим парламентарним изборима учествовали на одређеним изборним листама као представници одређених политичких партија, а који су, након уласка у Парламент, користећи нелогичност тумачења Уставне одредбе да мандат припада посланику, присвојили посланичке мандате,и тако присвојене их пренели или у другу посланичку групу или у нову посланичку групу коју су формирали, чиме су, по његовом мишљењу, начинили најтеже кривично дело у Парламенту. Истиче да се таквим поступањима ремети изборна воља грађана који су своје поверење поверили одређеним политичким партијама, а чак се у сумњу доводи легитимитет одлука Парламента у чијем доношењу су учествовала лица која манипулишу посланичким мандатима.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Меха Омеровића, изабраног са Изборне листе АЛЕКСАНДАР ВУЧИЋ – СРБИЈА ПОБЕЂУЈЕ, наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

На тај начин омогућава се избор новог народног посланика, путем додељивања мандата другом кандидату са наведене изборне листе, у складу са чланом 92. Закона о избору народних посланика.

За известиоца Одбора на седници Народне скупштине одређен је др Александар Мартиновић, председник Одбора.

**Друга тачка дневног реда**: Утврђивање списка налепница за паркирање А-I и А-II

Председник Одбора је информисао чланове и заменике чланова Одбора да је одређен број народних посланика и лица запослених у Служби, у складу са Одлуком о коришћењу простора за паркирање возила око зграде Народне скупштине, поднело Одбору захтев за издавање налепница за паркирање А-I и А-II.

Дискусије није било.

На предлог председника, Одбор је једногласно утврдио Списак налепница за паркирање А-I и А-II.

\* \* \*

Седница је завршена у 14,10 часова.

Саставни део овог записника чини обрађени тонски снимак седнице Одбора.

СЕКРЕТАР

ПРЕДСЕДНИК

Светлана Дедић др Александар Мартиновић